Battambang
Store norske leksikon,Geografi,Verdens geografi,Asia,Kambodsjas geografi
Battambang er en by og en provins i Kambodsja, i den nordvestlige delen av landet. Byen ligger 253 kilometer nordvest for hovedstaden Phnom Penh, ved den 250 kilometer lange elven Sangkae (også kjent som Sangker), som renner ut i innsjøen Tonle Sap. Selve byen har 151 827 innbyggere, mens provinsen har 997 169 innbyggere (2019).
Næringsliv og transport Battambang er et handelssenter og senter for foredling av råvarer fra landbruket. Det er betydelig risproduksjon i provinsen Battambang. Den industrielle virksomhet omfatter blant annet produksjon av klær. En av hovedveiene mellom Phnom Penh og Thailand går gjennom Battambang. Det er en flyplass tre kilometer utenfor byen. Kultur Det buddhistiske Basat-templet ble bygd i første halvdel av det 11. århundre, mens Wat Ek Phnom ble bygd i 1207. I byen er det et museum for provinsen Battambang og et arkeologisk museum. Historikk Battambang er en gammel khmerby med ruiner fra 900-tallet. Byen tilhørte Thailand i periodene 1794 til 1904 og 1941 til 1946. Før Røde Khmer overtok makten i landet i 1975 fantes det her en stor kinesisk handelskoloni. Byen var senter for flere slag under borgerkrigen i 1980-årene og i 1990-årene, da den ble påført store skader. Den tidligere betydelige risproduksjonen led betydelige tilbakeslag i denne tiden. Les mer i Store norske leksikon Kambodsjas geografi Kambodsja Kambodsjas historie